**Præambel til byggeprogram Vestfyns Gymnasium 2012 (Udkast!)**

Vestfyns Gymnasiums kerneværdier skal kunne ses - spejle sig - i det nye hus. Høj elevtrivsel og et seriøst undervisningsmiljø har vist sig at hænge tæt sammen og skal føres over i, leve videre i det nye hus. ***Nærhed***, dvs. et tæt miljømellem eleverne indbyrdes og elever-lærere, er ***den overordnede værdi***, der ikke må tabes i bestræbelsen på at tegne et fremtidssikret undervisningsbyggeri. Det betyder, at visionen for nybyggeriet er at skabe et hus og nogle omgivelser, der styrker denne overordnede kulturelle værdi i hverdagen – gennem arkitektur, æstetisk sprog, rumudformning og indretning, samt materialevalg.

Huset skal derfor bygges i to etager eller/og evt. med flere forskudte etager og med *1)* *transparens* og *2)* *materialediversitet* som *grundlæggende principper*, så oplevelsen af nærhed og ’hjemlighed’ sikres, samtidig med at grundlaget for fordybelse i arbejdet med lektierne og undervisningen styrkes. Der skal være mindst ét sted i bygningen (ét af studietorvene), hvor den fulde loftshøjde i 2 etager realiseres. Der skal være transparens i bygningen, men i variation med andre principper om mulighed for ro og privathed. Undervisningslokalerne kan fx have partielle glasvægge, mødelokale kan have fuld glasvæg men med matteret glas i ’øjenhøjde’, der kan laves aflukker/nicher med og uden glas. Transparensprincippet kan også medvirke til at skabe en ’let’ bygning, hvor også lyset udefra strømmer ind i bygningen.

Vi prioriterer som et *tredje princip* flere *mindre studietorve* i sammenhæng med fagfamilier højt (ikke ét stort fremmedgørende center). Dvs. områder og nicher hvor elever i grupper, parvist og individuelt har lyst til at slå sig ned og arbejde med undervisningsstof - eller socialt være sammen i frikvarterer og mellemtimer. Skolen har i det hus, der bliver stående, et centralt studiecenter. Et velfungerende studiecenter, der trods størrelse og funktion som centralt studiecenter fungerer læringsmæssigt og socialt netop på grund af skæve vinkler og forskudte etager. Vi ønsker som nævnt ikke et nyt, supplerende studiecenter, men flere decentrale torve. Til understregning af nærhedsværdien tænkes indtegnet placering og udformning af bogreoler og andre rumopdelere, hvor man fx kunne anvende en organisk form som halvcirklen.

Et *fjerde* *princip*, vi gerne ser realiseret, er *fleksibilitet*. Fx i forbindelse med multisalen, som i hverdagen primært skal fungere som supplement i idrætsundervisningen til vor idrætshal. Multisalen skal ikke bruges til boldspil! Den kan evt. derfor udformes med skæve vinkler og/eller skæv taghældning, jf. ovenstående grundpricipper. Multisalen skal også kunne anvendes til fredagsbar, mindre fester som 3g’s studenterfest osv. Drama/medielokalet kunne måske ligge i forbindelse med flytbar væg / skydedør til et studietorv, et torv der måske i øvrigt kunne forbinde de kreative fag. Med musik naturligvis placeret lydmæssigt forsvarligt i et hjørne - eller i særlig udposning på huset – også på grund af større loftshøjde i musiks undervisningslokaler. Lærernes forberedelseslokaler og møderum kunne samtænkes, så fleksibiliteten øges. Ligeledes kunne elevtoiletter (på den ene etage) placeres i forbindelse med lærertoilet ved forbedelsesrum, mødelokale, flexrum.

Et *femte princip* er *fagfamiliernes synlighed*. Naturvidenskab er oftest meget synligt i skolebyggerier. Det skal også være tilfældet med science området i det ny hus. Skolen har flere science samarbejder i gang udadtil. Indadtil arbejder fagene på tværs af fakulterne. Science afdelingen må derfor gerne symbolsk åbne sig mod resten af huset. Hvor naturvidenskab naturligt er mere synligt på grund af laboratorier mv., er det vanskeligere for sprogene (og humaniora generelt). Vi tænker især på at gøre en særlig indsats for sprogene. Man skal kunne se, hvor i huset sprog hører hjemme. Ikke sprogene enkeltvist, men sprogfamilien. Det kan gøres på flere måder. Udover tekst tænker vi fx sprogtorvet udformet med en tilbygget lille amfiscene, hvor sprogholdene kan dramatisere (fx Shakespeare) i timerne. Hvis sprog placeres på 1. sal, kunne denne runde (halvcirkelformede) amfiscene svæve ud i rummet, så denne detalje er med til at skabe en visuel oplevelse og bidrage til de skæve vinkler og runde hjørner, som vi i det hele taget gerne ser udformet i huset. De kreative faglokalers udformning kan medvirke hertil. Denne fagfamilie skal selvsagt også være synlig i huset.

Et *sjette princip* er *samspil mellem det eksisterende blivende hus og det nye hus.* Der skal naturligvis være en eller helst flere muligheder for at kunne gå tørskoet fra den nye til den gamle bygning, allerhelst at der bliver en god sammenhæng mellem bygningerne. Men forskellene mellem gammelt og nyt bør udnyttes på en spændende visuel, æstetisk måde. Vi ønsker at give arkitekterne frie hænder til denne udfordring. (Vi forestiller os ikke et nybyggeri i 70’stil som den blivende bygning. Ej heller skal arkitekterne føle sig bundet af vor nabos, Handelsskolens, bygning. Dette sidste byggeri fra 2006 og 2010 har, hvad angår rumudformning og materialevalg og også det overordnede arkitektoniske helhedspræg, nogle karakteristika, som er væsensforskellig fra vor vision om et hus præget af værdien om nærhed og de underliggende principper om mindre studietorv / nicher, materialediversitet, transparens, fleksibilitet samt fagfamiliernes synlighed.)

Vi forestiller os transparensprincippet realiseret også udefra. Vestfyns Gymnasiums strategi om at åbne sig mod det omgivende samfund skal kunne ses i den nye bygning. Den skulle gerne åbne sig ud mod Søndergade med store glaspartier, gerne i dobbelthøjde. En udformning af et attraktivt udemiljø, der lokker eleverne ud, fx med døre fra alle lokaler, kan bidrage til denne symbolske åbning udadtil.

Vi forestiller os, at der på flere måder kan skabes et samspil mellem den gamle og ny bygning. Fx tænker vi os et indgangsparti i glas i den nuværende indgang til administrationen ved Langbygårdsvej, der spiller sammen med den ny bygnings indgangsparti mod Søndergade. Der kan tænkes i ændret farvesætning af den gamle bygnings indre og ydre. Igen understreger vi, at vi ønsker at give arkitekterne frie hænder i realiseringen af det overordnede princip.

Den eksisterende Grønnegård/solgård ved eksisterende studiecenter tænkes enten revitaliseret som ude-opholdsrum eller ændret til et stort væksthus/orangeri med glastag og transparens/glasvægge+døre ind til det nye hus. Også på den måde kunne det gamle og nye hus integreres og ’tale sammen’.

Vestfyns Gymnasium skal sidst men ikke mindst være *et grønt gymnasium,* hvor bæredygtighed og bevidsthed om energi og ressourcer udgør et *syvende princip.*

14.03.12/OT